*Hakusana "Aron" ohjaa tänne. Sanan muista merkityksistä kerrotaan sivulla Aaron (nimi).*

**Aron** (oikealta nimeltään **Juha Leppänen**) on suomalainen laulaja ja muusikko. Erityisesti Aron tunnetaan Elvis Presleyn musiikin tulkitsijana.

Elämä ja ura
------------

### Lapsuus ja nuoruus

Aron syntyi Ylöjärvellä 2-lapsisen perheen ensimmäisenä lapsena. Lapsesta pitäen Aronin harrastuksiin on kuulunut urheilu ja musiikki. Hän on kilpaillut SM-tasolla sekä yleisurheilussa että hiihdossa. Ensikosketus musiikkiin tapahtui, kun Aron 5-vuotiaana sai lahjaksi pianohaitarin. 11-vuotiaana Aron sai käsiinsä ensimmäisen Elviksen kasetin, mistä lähtien hän on ollut Elvis-fani. Myöhemmin myös muu 1950-60-luvun musiikki alkoi kiinnostamaan häntä yhä enemmän. Esikuvina Elviksen lisäksi ovat olleet muun muassa Roy Orbison, The Platters, Paul Anka, Al Martino, Andy Williams, Tom Jones ja Helmut Lotti. Aronin suomalaisia esikuvia ovat olleet muun muassa Rauli Badding Somerjoki, Agents, Pentti Hietanen ja Olavi Virta.

Lukion ja armeijan jälkeen Aron aloitti opinnot Tampereen teknillisessä korkeakoulussa. Opiskeluja rahoittaakseen hän teki muun muassa mallintöitä, osallistuen myös Mr. Finland- ja Vuoden Mies -finaaleihin. Aron valmistui diplomi-insinööriksi. Ensimmäistä kertaa Aron esiintyi työpaikkansa joulujuhlissa, jolloin ohjelmistossa oli sekä suomalaista iskelmää että Elvistä. Vastaanotto oli positiivista, ja niinpä Aron rohkaistui jatkamaan laulu-uraansa. Aron perusti myös oman toiminimen. Talven 1996-1997 Aron vietti työnsä merkeissä Birminghamissa, Alabamassa. Siellä hän osallistui paikalliseen televisioituun Elvis-kilpailuun, ja sijoittui kolmanneksi. Myöhemmin samana vuonna Aron osallistui Memphisissä kansainväliseen Images of the Elvis -kilpailuun ainoana pohjoismaalaisena.

### Ura

Vuoden 2001 syksyllä Aron teki ensimmäisen singlensä *KYYTI*, silloin vielä Juha Leppänen-nimellä. Keväällä 2003 alkoi englanninkielisen singlen työstäminen. Tässä yhteydessä otettiin käyttöön taiteilijanimi Aron. Viisi kappaletta sisältävä CD *Lights* saatiin julkaisuvalmiiksi heinäkuussa 2003. Aron on nähty useamman kerran myös Suomen TV:n eri kanavilla, viimeisimpinä esiintymiset BumtsiBum! Elvis-spesiaalissa yhdessä Jussi Raittisen ja Jorma Kääriäisen kanssa, TV2:n Suomen Las Vegas-ohjelmassa sekä myös Viron TV:ssä.

Aronin suomenkielinen esikoisalbumi *ARON* julkaistiin 24. maaliskuuta 2010. Levyllä on Elviksen tunnetuksi tekemiä kappaleita suomenkielisinä versioina, joista osa on Aronin itse sanoittamia. Juhannuksena 2012 Aron vieraili TV2:n Juhannusjuna-ohjelmassa.

Syyskuussa 2013 Aron valittiin Pirkanmaalla Vuoden Luovaksi Yrittäjäksi. Aronin *If We Can Dream* gospel-/joulualbumi julkaistiin 25. lokakuuta 2013.

Joulukuussa 2013 Aron vieraili Huomenta Suomessa. Vuonna 2015 Aron julkaisi musiikkivideon *Return To Sender*.

Toukokuussa 2017 Aron oli vieraana Ylen aamu-tv:ssä. Seuraavan vuoden lopulla (2018) julkaistiin Beatline-bändin kanssa yhteinen musiikkivideo *Mohair Sam*. 

Vuonna 2020 julkaistiin musiikkivideo *Leikkipaikat Nuoruuden*, joka oli nimikkobiisi vuonna 2021 julkaistulta samannimiseltä albumilta. Albumi valittiin paikallisradioiden äänestyksessä yhdeksi kuukauden levyistä kesäkuussa 2021. Samana vuonna Aron debytoi radiojuontajana ideoimassaan radio-ohjelmassa *Happy Days* yhdessä Santiksen kanssa*.*

Vuonna 2023 julkaistiin gospel-henkinen musiikkivideo *Where Could I Go But To The Lord.*

Diskografia
-----------

### Singlet

* *Kyyti* (2001)
* *Lights* (2003)
* *Sä Ihmeitä Teet* (2009)
* *Lapin Erämaa* (2010)
* *Leikkipaikat Nuoruuden* (2020)
* *Sä Kuulut Mulle Vain* (2020)
* *Surujen Kitara* (2021)
* *56* (2021)

### Albumit

* *ARON*  (2010)
* *If We Can Dream*  (2013)
* *Leikkipaikat Nuoruuden*  (2021)

### Musiikkivideot

* *Return To Sender* (2015)
* *BEATLINE MEETS ARON - Mohair Sam (2018)*
* *Leikkipaikat Nuoruuden* (2020)
* *Where Could I Go But To The Lord (2023)*

Lähteet
-------

1. 1 2 3 4 5 6  Biografia *aron.fi*. Aron.  Arkistoitu 22.12.2015. Viitattu 21.12.2015.
2. ↑  Etusivu *aron.fi*. Aron. Viitattu 21.12.2015.
3. ↑  Karvinen, Petri: "Imitointi olisi kornia" *ylojarvenuutiset.fi*.  18.9.2013. Ylöjärven Uutiset. Viitattu 21.12.2015.
4. ↑  Ylöjärven Elvis heiluttelee lanteitaan Pietarissa *tamperelainen.fi*.  28.12.2010. Tamperelainen.  Arkistoitu 22.12.2015. Viitattu 21.12.2015.
5. ↑  Hulkko, Harri: Elvis elättää Juha Leppästä *omalahio.fi*. Omalähiö. Viitattu 21.12.2015.
6. ↑  Huhtaniemi, Kaisa: Diplomi-insinöörin tie uraputkesta Elvikseksi *tekniikkatalous.fi*.  21.4.2009. Talentum Oyj. Viitattu 21.12.2015.
7. ↑  Hinkka, Harri: "Ylöjärven Elvis" Aron julkaisee joululevyn – kuuntele näyte! *moro.aamulehti.fi*.  22.10.2013. Aamulehti Moro. Viitattu 21.12.2015.
8. ↑  TV-esiintymiset *aron.fi*. Aron.  Arkistoitu 22.12.2015. Viitattu 21.12.2015.
9. ↑  ARON julkaisi musiikkivideon! *aron.fi*. Aron. Viitattu 21.12.2015. [vanhentunut linkki]

Aiheesta muualla
----------------

* Aronin viralliset kotisivut